Diari Oficial de la Generalitat Valenciana


Sumari del DOGV 9119, del 02-07-2021 (2021/7289)

RESOLUCIÓ de 29 de juny de 2021, de la Vicepresidència i Conselleria d'Igualtat i Polítiques Inclusives, per la qual s'aprova el primer Pla d'Infraestructures de Serveis Socials 2021-2025.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9119

Data del DOGV
:   02-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7289


Data del document
:   29-06-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * pla de desenvolupament
    * legislació
    * benestar social
    * infraestructura urbana

RESOLUCIÓ de 29 de juny de 2021, de la Vicepresidència i Conselleria d'Igualtat i Polítiques Inclusives, per la qual s'aprova el primer Pla d'Infraestructures de Serveis Socials 2021-2025. [2021/7289]  
Antecedents de fet  
Primer. La Generalitat, com a institució pública responsable de les prestacions del Sistema Públic Valencià de Serveis Socials ha de garantir la dotació de centres i serveis necessaris per atendre els drets subjectius de les persones usuàries dels serveis socials valencians i molt especialment d'aquells col·lectius en situació de vulnerabilitat: persones majors, persones amb diversitat funcional, xiquets, xiquetes i adolescents, persones amb trastorn mental greu o dones en situació de violència de gènere.  
Segon. La Comunitat Valenciana és un dels territoris de l'estat amb pitjor cobertura quant a serveis i centres de serveis socials, d'acord amb diferents estudis independents, resultant necessari un impuls públic que compense eixa mancança històrica.  
Tercer. Arran de la crisi sanitària, social i econòmica desencadenada per la pandèmia mundial de la Covid-19, s'ha incrementat la necessitat de disposar de places d'atenció directa en l'àmbit dels serveis socials a causa del deteriorament físic i psicològic de molts sectors poblacionals que requerixen una especial atenció i protecció per part de l'administració.  
Quart. Les conseqüències de la crisi social i econòmica fan necessari activar mesures productives de reconstrucció post-Covid que creen llocs de treball sostenibles, impulsen indústries vinculades a l'economia de les cures i també modernitze les infraestructures socials existents. Una d'aquestes mesures és el Pla d'Infraestructures de Serveis Socials, d'acord amb el que preveuen els acords socials i institucionals per a la reconstrucció.  
Cinqué. La Generalitat ha subscrit amb les tres diputacions provincials protocols d'intencions on es plasma la voluntat de totes les administracions de col·laborar en el finançament per a la creació de noves infraestructures de serveis socials d'acord amb el que preveu la Llei 3/2019, de 18 de febrer, de serveis socials inclusius de la Comunitat Valenciana.  
Sisé. En l'elaboració d'aquest Pla s'ha comptat amb la participació de l'òrgan de coordinació i col·laboració interadministrativa en serveis socials al que es refereix l'esmentada Llei 3/2019. Aquest òrgan, a través de la Comissió d'Estudi que va crear, ha establit els criteris de selecció dels projectes inclosos en el Pla i els que pogueren incorporar-se posteriorment en aplicació de criteris objectius vinculats a les necessitats socials, la generació de tipologies de recursos no previstos en la planificació general, l'eliminació d'instal·lacions provisionals o l'adequació d'infraestructures socials competència de la Generalitat a la normativa vigent.  
Seté. En la tramitació del Pla s'han emès els informes de necessitat i oportunitat, de participació, d'impacte de gènere, d'impacte en la infància i l'adolescència i les famílies, així com la memòria econòmica del pla, subscrits tots per la Direcció General d'Infraestructures de Serveis Socials.  
Huité. El Pla que s'aprova mitjançant aquesta Resolució ha comptat amb l'informe de la Direcció General de Pressupostos de la Conselleria d'Hisenda i Model Econòmic, de data 15 de juny de 2021.  
  
Fonaments de dret  
Primer. La Generalitat, a través de la Vicepresidència i Conselleria d'Igualtat i Polítiques Inclusives, té competència exclusiva en matèria de serveis socials, de conformitat amb l'article 49.1.49ª de l'Estatut d'Autonomia.  
Segon. La Llei 3/2019, de 18 de febrer, de serveis socials inclusius de la Comunitat Valenciana estableix en l'apartat tercer de l'article cinqué que el sistema públic valencià de serveis socials té caràcter de servei públic essencial, perquè d'aquest es deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania, segons el que es disposa en l'article 128.2 de la Constitució Espanyola.  
Tercer. L'article 109 de l'esmentada llei estableix que la Generalitat haurà d'elaborar un Pla d'Infraestructures plurianual, comptant amb la participació de l'Òrgan de Coordinació i Col·laboració Interadministrativa per a garantir les prestacions del sistema públic valencià de serveis socials en centres i serveis adequats. Així, la norma preveu que els Ajuntaments i les diputacions hauran de col·laborar posant a disposició immobles i col·laborant amb el finançament junt amb la Generalitat com a administració competent en la prestació de l'atenció primària específica i secundària, en els corresponents centres, que constituïxen l'objecte fonamental del present Pla d'Infraestructures.  
  
Quart. La Llei 4/2020, de 30 de desembre, de pressupostos de la Generalitat per a l'exercici 2021, regula en el seu article 47 el procediment per a l'execució dels projectes inclosos en el pla mitjançant delegació de competències als Ajuntaments valencians, sense perjuí de les altres fórmules d'execució de les inversions, que compten amb crèdits ja consignats en l'esmentada llei.  
Cinqué. El Decret 34/2021, de 26 de febrer, del Consell, pel qual es regula el Mapa de serveis socials de la Comunitat Valenciana, estableix en els seus articles 26 i 27 els criteris d'elaboració i les fórmules d'execució del Pla d'Infraestructures, els quals han sigut incorporats al Pla.  
  
Així mateix, la disposició addicional huitena del Decret preveu que el Pla s'aprovarà per resolució de la persona titular de la conselleria competent en serveis socials d'acord amb el que s'estableix en l'article 109 de l'esmentada Llei 3/2019.  
D'acord amb els preceptes citats i altres de general aplicació, de conformitat amb la proposta del director general d'Infraestructures de Serveis Socials, i fent ús de les atribucions conferides pel Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
Únic  
Aprovar el primer Pla d'Infraestructures de Serveis Socials 2021-2025, el contingut del qual tindrà format electrònic i es publicarà en la pàgina web de la Vicepresidència i Conselleria d'Igualtat i Polítiques Inclusives, sense perjuí de la possible incorporació de nous projectes d'infraestructures i d'equipaments de serveis socials en aplicació de criteris objectius vinculats a les necessitats socials, la generació de recursos de tipologies no previstos en la planificació general, l'eliminació d'instal·lacions provisionals o l'adequació a la normativa vigent d'infraestructures socials competència de la Generalitat.  
  
  
València, 29 de juny de 2021.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.